b'\n_START_ARTICLE_\nKorpinpolska\n_START_SECTION_\nJuoni\n_START_PARAGRAPH_\nEnsimm\xc3\xa4iset puoli tuntia elokuva keskittyy kuvaamaan Oulangan kansallispuiston maisemia ja luonnon tapahtumia eri vuodenaikoina. V\xc3\xa4hitellen kehkeytyv\xc3\xa4 tarina kertoo avioparista ja vanhasta miehest\xc3\xa4, jotka asuvat Suomen syrj\xc3\xa4seudulla. Nuori aviomies kulkee mets\xc3\xa4ll\xc3\xa4 vain sen verran, ett\xc3\xa4 kykenee el\xc3\xa4tt\xc3\xa4m\xc3\xa4\xc3\xa4n itsens\xc3\xa4 ja vaimonsa. H\xc3\xa4n asettaa el\xc3\xa4imille kiellettyj\xc3\xa4 ansoja, joista joutuu hankauksiin viranomaisten kanssa. Tiety\xc3\xb6miehet kaatavat alueen mets\xc3\xa4\xc3\xa4, ja ristiriidat perinteisen el\xc3\xa4m\xc3\xa4nmuodon ja nykyajan v\xc3\xa4lill\xc3\xa4 k\xc3\xa4rjistyv\xc3\xa4t.\n_START_SECTION_\nVastaanotto\n_START_PARAGRAPH_\nElokuva sai parhaan ty\xc3\xb6ryhm\xc3\xa4n Jussi-palkinnon. Se sai kunniamaininnan Berliinin elokuvajuhlilla ja tuomariston erikoismaininnan Cannesin elokuvajuhlien kilpailusarjassa 1980. Kansainv\xc3\xa4linen katolinen elokuvaraati (Office Catholique Internationale du Cin\xc3\xa9ma, OCIC) antoi elokuvalle erikoissuosituksensa._NEWLINE_Mikael Fr\xc3\xa4nti kritisoi Projektio-lehdess\xc3\xa4 2/1980 Korpinpolskan kahtiajakautunutta rakennetta. H\xc3\xa4nen mukaansa elokuvan alkupuolen luontokuvaus on taitavaa, Lehmuskallion jo lyhytelokuvassa Pohjoisten metsien \xc3\xa4\xc3\xa4net vakiinnuttamaa tyyli\xc3\xa4 aitoine \xc3\xa4\xc3\xa4nineen, kun taas loppupuolen ihmiskuvaus on h\xc3\xa4nest\xc3\xa4 dramaturgisesti kankeaa ja jopa pitk\xc3\xa4veteist\xc3\xa4. Fr\xc3\xa4nti kuvaa elokuvan yleistunnelmaa pessimistiseksi.'